medieval-data/medieval-letters huggingface dataset:
LIII.  Episcopis Galliae mandat ut burgenses Vizeliacenses, nisi monasterio de injuriis illatis satisfecerint, excommunicent variisque poenis afficiant.   (Sutrii, Maii 21.) [  Ibid.  ]
Author: Adrianus IV

ADRIANUS episcopis Galliae.

Quanta nequitia Vizeliac. homines adversus matrem et dominam suam Vizel. Ecclesiam conspiraverint, et quam aspere in eam fuerint et in ejus bona grassati, ad notitiam fraternitatis vestrae devenit et nos nullatenus ignoramus. Sane felicis memoriae papa Eugenius antecessor noster, et illorum superbia et Ecclesiae afflictione permotus, eosdem sacrilegos ecclesiasticae districtionis sententia innodavit. Ipsi autem alienati et conversi retrorsum a sua malitia minime destiterunt, sed transierunt in affectum cordis, et graviora jugiter adversum matrem suam committere praesumpserunt, facti sicut illi de quibus ait propheta: Percussisti eos et non doluerunt, attrivisti eos, et renuerunt accipere disciplinam . Ut enim inpraesentiarum alia quae ante haec ab eis gesta sunt contra Vizeliacensem ecclesiam, taceamus, nuper facto impetu lustraverunt officinas ecclesiae, ruperunt vegetes, effuderunt vinum, diripuerunt omnia, et in ipsos etiam monachos violentas manus extendere praesumpserunt. Porro nos in omnibus his dolemus de miseris illis hominibus, qui in perjurii, sacrilegii, rapinae ac peccatorum multorum foveam inciderunt; dolemus etiam quod nullum vestrum assumere justitiae clypeum, et in ejus auxilium exsurgere intuemur; usque adeo ut lugere valeamus, et dicere cum propheta: Non est qui consoletur eam ex omnibus charis ejus . Quoniam igitur nos ad quorum tutelam atque praesidium praefata Ecclesia specialiter respicit, afflictiones ipsius dissimulare nec possumus, nec debemus, per praesentia vobis scripta praecipiendo mandamus, quatenus omni tepiditate cessante burgenses ipsos festinetis districtius admonere, ut antedicto abbati et ejus fratribus ablata restituant, irrogata damna resarciant, de illatis injuriis competentem satisfactionem exhibeant, et ad fidelitatem et dominium ecclesiae revertantur. Si vero sine dilatione aliqua post commonitionem vestram quae praediximus adimplere contempserint, omnes illos qui nequitiae hujus auctores existunt, et quos praefatus abbas vobis annuntiaverit, sine appellationis remedio excommunicetis, et ad quemcunque locum per episcopatus vestros aliquis burgensium ipsorum devenerit, donec praesens fuerit, divina ibi prohibeatis officia celebrari, et si aliquem eorum mori contigerit, Christianorum careat sepultura. Ne autem corporalem quoque poenam effugiant, omnibus parochianis vestris districtius injungatis, ut in nundinis suis eos nequaquam admittant, et nullam cum eis societatem, vel in mercibus, vel in aliis rebus habere praesumant, sed sicut excommunicatos eos evitent, et ubicunque invenerint, capiant, et amore justitiae bonis suis non desinant spoliare; ut inviti saltem cogantur ad subjectionem et fidelitatem domini sui redire. Novis siquidem morbis nova convenit antidota praeparari. Datum Sutrii, XII Kal. Junii.

Notes: (Jer. V) (Thren. I)
LIV.  Ludovicum Francorum regem hortatur ut armata manu burgenses Vizelac. insequatur, ut abbati tanquam domino subdantur.   (Sutrii, Maii 21.) [  Ibid.,  col. 809.]
Author: Adrianus IV

De religiosorum virorum praesidio, et veneratione sacrorum locorum non oportet longis te sermonibus admonere; satis enim ad hoc animum tuum commonitione cessante, ignis ille, quem Dominus venit mittere in terram, accendit; ita ut inter universos principes orbis nullus sit qui super hoc in conspectu totius Ecclesiae commendabilior habeatur. Sane licet potentiae tuae praesidium ad omnes ecclesias in regno tuo constitutas extendas, Vizeliacensi tamen ecclesiae tanto te cupimus attentius exhibere, quanto et ad jus beati Petri specialius pertinet, et ex perfidia suorum burgensium majores molestias et pressuras sustinet. Nec enim ignorat tua prudentia, qualiter ab aliquot annis adversus dilectum filium nostrum Pontium, Vizeliacensem abbatem, favore Nivernensis comitis conspirati, diripere bona Ecclesiae, et ipsum quoque abbatem exinde expellere praesumpserunt: unde et a corpore Domini, quod est Ecclesia, fieri meruerunt extorres. Nuper etiam in ipsam ecclesiam facto impetu irrumpentes, fregerunt portas, lustraverunt officinas, effuderunt vina, diripuerunt vestes monachorum, abstulerunt ornamenta sacrarii, et in ipsos etiam monachos et famulos domus violentas manus ausu temerario extenderunt. Porro quoniam illorum nequitia ecclesiastici severitate judicii necdum potuit coerceri, cohibitionem tuae manus exspectat, et vigore tuo indiget emendari, quod sub aequitate censurae canonicae mansit hactenus incorrectum. Magnificentiam itaque tuam rogamus, monemus et exhortamur in Domino, atque in peccatorum tibi remissionem injungimus, quatenus justitiae zelo succensus, et afflictione supradicti monasterii, ac nostris exhortationibus provocatus in manu valida Vizeliacum accedas et Burgenses abjurare communiam quam fecerunt, et ad fidelitatem atque subjectionem dilecti filii nostri Pontii, Vizeliacensis abbatis, tanquam domini sui redire compellas; ablata etiam eos restituere, et irrogata damna facias resarcire, atque in illos, qui hujus nequitiae caput existunt, tantam ultionem exerceas, ut qui eis successerint consideratione ultionis eorum caput contra dominum suum erigere, ac consimilem perfidiam in sanctuarium Domini committere non attentent.

Datum Sutrii, XII Kal. Junii.
LV.  Privilegium pro monasterio Cluniacensi.   (Sutrii, Maii 21.) [  Bullar. Cluniac.,  68.]
Author: Adrianus IV

ADRIANUS episcopus, servus servorum Dei, dilecto filio PETRO abbati Cluniacensi, ejusque successoribus regulariter substituendis in perpetuum.

Injuncti nobis a Deo apostolatus officium et ecclesiasticae utilitatis consideratio nos hortatur et admonet illas ecclesias quas in sanctae religionis observantia ferventiores esse videmus, et eas honestate ac religione pollere cognoscimus, ampliori charitate diligere, majoremque illis honorem jugiter et gratiam exhibere. Eapropter, dilecte in Domino fili Petre, ecclesiam tuam, vestigiis antecessorum nostrorum inhaerendo, sincere ac tenere utpote specialem per omnia devotam filiam apostolicae sedis diligentes, dignum duximus tuis petitionibus assensum praebere. Concedimus ergo tibi tuisque successoribus in perpetuum ut in parochiis ad jus tuum pertinentibus nullus futuris temporibus ordo seu religio nisi Cluniacensis ponatur, ea videlicet ratione, ne bona vel jura benignitate Romanorum pontificum ecclesiae tuae collata, obtentu cujuslibet novae vel supervenientis religionis minuantur aut auferantur. Statuimus nihilominus ut infra terminos parochiarum tuarum nullus caemeterium absque assensu tuo construere praesumat. Nulli ergo omnino hominum fas sit nostri hujus decreti sententiam infringere, seu ausu temerario perturbare. Si qua sane inposterum ecclesiastica, etc. Datum Sutrii per manum Rolandi, sanctae Romanae Ecclesiae presbyteri cardinalis et cancellarii, XII Kalendas Junii, indictione III, Incarnationis Dominicae anno 1155, pontificatus vero domni Adriani papae IV, anno primo.
LVI. [  Arnoldo] archiepiscopo Coloniensi, [Henrico] episcopo Constantiensi, [Wibaldo] abbati Stabulensi commendat monasterium S. Antimi.   (Sutrii, Maii 28.) [MARTEN.,  Ampl. Coll.,  II, 590.]
Author: Adrianus IV

ADRIANUS episcopus, servus servorum Dei, venerabilibus fratribus Coloniensi archiepiscopo et Constantiensi episcopo, et dilecto filio abbati de Stabulaus, salutem et apostolicam benedictionem.

Tam rationis quam aequitatis ordo expostulat, et susceptae administrationis officium vos invitat, ut piis ac religiosis locis vestrae defensionis auxilium debeatis impendere, et ea in sua justitia modis omnibus confovere. Inde est, quod prudentiae vestrae per apostolica scripta mandamus, ut monasterium Sancti Antimi, pro beati Petri ac nostra reverentia in justitia sua manutenere curetis, et secundum quod in privilegiis Romanorum imperatorum eidem monasterio indultis dignoscitur contineri, ad conservandam libertatem ipsius, prout expedire videritis, laboretis, quatenus dignas vobis gratiarum actiones persolvere et vestrae devotionis studium debeamus in hac parte non immeriti commendare. Data Sutrii, V Kal. Junii.
LVII.  Archiepiscopo cuidam et [Eberhardo] episcopo Bambergensi, ac Wibaldo abbati Corbeiensi mandat ut monasterium Farfense Friderico Romanorum regi commendent.   (Sutrii, Jun. 1.) [MARTEN.,  Ampl. Collect.,  II, 592.]
Author: Adrianus IV

ADRIANUS episcopus, servus servorum Dei, venerabilibus archiepiscopo . . . et Bavembergensi episcopo, et dilecto filio WIBALDO Corbeiensi abbati, salutem et apostolicam benedictionem.

Quia Farfense monasterium ad ordinationem et dispositionem sedis apostolicae specialiter spectat, charissimum filium nostrum Fredericum illustrem Romanorum regem duximus exorandum, quatenus dilectum filium nostrum R. abbatem ipsius monasterii, et monasterium ipsum pro beati Petri et nostra reverentia diligat, et litteras benevolentiae suae ipsi transmittat, in quibus gratiam et bonam voluntatem suam eidem abbati ostendat. Pro aliis etiam eidem gloriosissimo filio nostro in eisdem litteris preces porreximus, quae si fuerint effectui mancipatae, noscuntur ad utilitatem et reparationem ipsius monasterii procul dubio pertinere. Per praesentia itaque vobis scripta mandamus, quatenus animum regis ad hoc inducatis, ut preces nostrae, quas super hoc ei porreximus per studium vestrum celeriter, auctore Domino, compleantur, et ita verbo et opere jam dicto monasterio salubriter auxilii sui solatia subministret, ut nostras preces praedictus abbas et fratres ejus sibi sentiant profuisse, et benevolum et efficacem defensorem se habere cognoscant. Data Sutrii, Kal. Junii.
LVIII. [  Wibaldo] abbati Stabulensi suos ad imperatorem legatos commendat.   (Sutrii, Jun. 1.) [  Ibid.  ]
Author: Adrianus IV

ADRIANUS episcopus, servus servorum Dei, dilecto filio Stabulensi abbati, salutem et apostolicam benedictionem.

Experta jam in multis erga sacrosanctam Romanam Ecclesiam dilectionis tuae sinceritas nullum dubitationis locum in animo nostro relinquit, quin de his quae ad ejus honorem pertinent, vigilans et studiosus existas. Sane nos dilectos filios nostros G. titulo Sanctae Potentianae, J. titulo Sanctorum Joannis et Pauli presbyteros, et G. Sanctae Mariae in Porticu diaconum cardinales prudentes, honestos ac litteratos viros, et quos charos circa nos satis habemus, ad praesentiam charissimi filii nostri Frederici, illustrissimi Romanorum regis, pro imminentibus negotiis decrevimus transmittendos. Quocirca dilectionem tuam monemus et exhortamur in Domino, quatenus eis apud eumdem filium nostrum, sicut nobis ipsis diligenter assistas, et sollicitudinem omnem adhibeas, ut ipsi ad honorem sacrosanctae Romanae Ecclesiae injuncta valeant negotia explicare. Data Sutrii, Kal. Junii.
LIX.  Monasterium S. Mariae de Carcere tuendum suscipit bonaque ejus confirmat.   (Viterbii, Junii 4.) [MITARELLI,  Ann. Camald.,  III, 481.]
Author: Adrianus IV

ADRIANUS episcopus, servus servorum Dei, dilectis filiis DOMINICO, priori ecclesiae Beatae Mariae de Carcere, ejusque fratribus tam praesentibus quam futuris, regularem vitam professis, in perpetuum.

Justis religiosorum desideriis ac rationabilibus eorum postulationibus clementer annuere apostolicae sedis, cui, largiente Domino, deservimus, auctoritas ac fraternae charitatis unitas nos hortantur. Eapropter, dilecti in Domino filii, venerabilis fratris nostri Joannis Paduani episcopi precibus inclinati, vestris justis postulationibus clementer annuimus, et ecclesiam Beatae Mariae de Carcere, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo canonicus, qui secundum Deum et B. Augustini regulam in eodem loco noscitur esse institutus, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus, et illibata permaneant. In quibus: Ecclesiam Sancti Andreae de Curteroduli cum pertinentiis suis, et decimas omnium novalium quae jam facta sunt, et in perpetuum fient in loco quem Carracetulum vocant; et in Agucciano, necnon in tota Scodassia, et in Fracta, in Montaniana et Vigezolo propriis duximus vocabulis exprimenda. Quaecunque etiam a bonae memoriae Bellino et Senebaldo Paduanis quondam episcopis vobis canonice data sunt, nihilominus confirmamus. Sententiam vero illam quam praefatus Bellinus episcopus super contentione, quae inter vos et clericos Sanctae Theclae de Adeste de persona Hugonis Ballistarii et filiis ejus, et bonis ipsius agebatur, legitime promulgavit, confirmamus, et ratam manere censemus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. Ego Adrianus catholicae Ecclesiae episcopus. Ego Manfredus presbyt. card. tit. Sanctae Savinae. Ego Julius presbyter card. tit. S. Marcelli. Ego Ubaldus presbyt. card. tituli Sanctae Crucis in Jerusalem. Ego Gerardus presb. card. tit. Sancti Stephani in Coelio-Monte. Ego Henricus presb. card. tit. SS. Nerei et Achillei. Ego Joannes presb. card. tit. SS. Sylvestri et Martini. Ego Geraldus diaconus cardinalis Sanctae Mariae in Via Lata. Datum Viterbii per manum Rolandi sanctae Romanae Ecclesiae presbyteri cardinalis et cancellarii, II Nonas Junii, indictione III, Incarnationis Dominicae anno 1155, pontificatus vero Adriani papae IV, anno primo.
LX.  Monasterium Hardehusanum, conditum a Bernhardo episcopo Paderbornensi, tuendum suscipit et bona ejus confirmat.   (Apud civitatem Castellae, Junii 11.) [SCHATEN,  Annal. Paderb.,  I, 805.]
Author: Adrianus IV

ADRIANUS episcopus, servus servorum Dei, dilectis filiis VOLBERTO, abbati Herswitheleusensis monasterii, ejusque fratribus tam praesentibus quam futuris regularem vitam professis, in perpetuum.

Quoties illud a nobis petitur quod religioni et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, venerabilis fratris nostri Bernhardi Patherburnensis episcopi, qui ecclesiam vestram sumptibus suis construxit, precibus inclinati, eamdem ecclesiam sub Beati Petri et nostra protectione suscipimus, et praesentis scripti privilegio communimus. Statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. Sane novalium vestrorum, quae propriis manibus aut sumptibus colitis, aut de nutrimentis vestrorum animalium, nullus omnino a vobis decimas exigere praesumat. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. Datum apud civitatem Castellae per manum Rolandi, sanctae Romanae Ecclesiae presbyteri cardinalis et cancellarii, III Idus Junii, indictione III, anno Incarnationis Dominicae 1155, pontificatus vero domni Adriani papae IV, anno primo. Ego Adrianus catholicae Ecclesiae episcopus. Ego Imarus Tusculanus episcopus. Ego Guido diaconus cardinalis S. Mariae in Porticu. Ego Joannes diaconus cardinalis SS. Sergii et Bacchi. Ego Gerardus diaconus cardinalis S. Mariae in Via Lata. Ego Odo diaconus cardinalis S. Nicolai in Carcere Tulliano. Ego Guido presbyter cardinalis. Ego Hubaldus presbyter cardinalis Sanctae Praxedis Ego Manfredus presbyter cardinalis Sanctae Savinae. Ego Julius presbyter cardinalis Sancti Marcelli. Ego Bernardus presbyter cardinalis Sancti Clementis.
LXII.  Privilegium pro Ecclesia Trevirensi.   (In campo Nepesino, Jun. 15.) [GUENTHER,  Cod. diplom. Rheno-Mosell.,  I, 356.]
Author: Adrianus IV

ADRIANUS episcopus, servus servorum Dei, venerabili fratri HILLINO. Treverensi archiepiscopo, ejusque successoribus canonice substituendis in perpetuum.

Injuncti nobis a Deo apostolatus officium, et ecclesiasticae utilitatis consideratio nos hortatur et admonet, fratres nostros episcopos, quos honestate ac religione pollere cognoscimus, ampliori charitate diligere, majoremque illis honorem jugiter et gratiam exhibere. Tunc enim de subjectorum suorum utilitate vere poterunt esse solliciti, atque officii sui prosecutioni poterunt efficacius imminere, cum et ipsi nos abundantiorem sibi senserint honorem impendere, et propensiori affectu diligere charitatis. Quocirca, dilecte in Domino frater Hilline archiepiscope, devotionem et sincerum affectum Treverensis ecclesiae cui, Deo auctore, praeesse dignosceris, ac praedecessorum tuorum erga beatum Petrum et praedecessores nostros atque nos ipsos debita benignitate attendentes, dignitates seu honores et libertates a praedecessoribus nostris Joanne XIII, Benedicto VII, Leone IX, Victore II, Innocentio et Eugenio felicis memoriae Romanis pontificibus, aut imperatoribus vel regibus eidem ecclesiae concessas, tibi tuisque successoribus auctoritate apostolica confirmamus, et praesentis scripti privilegio communimus. Ego Adrianus catholicae Ecclesiae episcopus Ego Guido presb. card. tit. S. Chrisogoni. Ego Hubaldus presb. card. tit. S. Praxedis. Ego Gregorius Sabinensis episcopus. Ego Manfredus presb. card. tit. S. Savinae. Ego Julius presb. card. tit. S. Marcelli. Ego Hubaldus presb. card. tit. S. Crucis in Jerusalem. Ego Guido presb. card. tit. Pastor. Ego Bernardus presb. card. tit. S. Clementis. Ego Gerardus presb. card. tit. S. Stephani in Coelio Monte. Ego Joannes presb. card. Sanctorum Joannis et Pauli tit. Pamachii. Ego Henricus presb. card. tit. SS. Nerei et Achillei. Ego Joannes presb. cardin. tit. SS. Silvestri et Martini. Ego Guido diac. card. S. Mariae in Porticu Ego Joannes diac. card. Sanctorum Sergii et Bacchii Ego Gerardus diac. card. S. Mariae in via Latina. Ego Odo diac. card. S. Nicolai in Carcere Tulliano. Datum in campo Nepesino, per manum Rolandi, Romanae Ecclesiae presbyteri cardinalis et cancellarii, XVII Kal. Julii, indictione III, Incarnationis Dominicae anno 1155, pontificatus vero domni Adriani papae IV anno primo.
LXIII.  Wicmanno archiepiscopo Magdeburgensi causam quae episcopum Osnabrugensem inter et Wibaldum abbatem de decimis vertebatur terminandam committit.   (In territorio Tusculano, Jul. 11.) [MARTEN.,  Ampl. Collect.,  II, 578.]
Author: Adrianus IV

ADRIANUS episcopus, servus servorum Dei, venerabili fratri WICMANNO, Madenburgensi archiepiscopo, salutem et apostolicam benedictionem.

Dilecti filii nostri Wibaldi Corbeiensis abbatis relatione accepimus, decimas villarum suarum de Northlandia commisso sibi monasterio quondam injuste ablatas, a venerabili fratre nostro Philippo Osenbruggensi episcopo et quibusdam aliis ejus nomine detineri. Quocirca per praesentia scripta fraternitati tuae mandamus, quatenus utramque partem ante tuam praesentiam evoces, et rationibus utriusque partis diligenter auditis, et ea qua convenit subtilitate discussis, quod justum inde fuerit judices, et quod judicaveris remoto dilationis obstaculo facias adimpleri. Data in territorio Tuscul., V Idus Julii.
LXIV.  Monasterii Heidenheimensis protectionem suscipit disciplinamque ac possessiones confirmat.   (In territorio Tiburtino, Jul. 11.) [FALCKENSTEIN,  Cod. diplom.,  36.]
Author: Adrianus IV

ADRIANUS episcopus, servus servorum Dei, dilectis filiis ADELBERTO abbati et universis fratribus Heidenheimensibus, salutem et apostolicam benedictionem.

Quoniam sine verae cultu religionis nec charitatis unio potest salva subsistere nec gratus Deo famulatus impendi, oportet nos universis Ecclesiis sacrae religionis cultum, Domino cooperante, statuere et constitutum exacta diligentia conservare. Quocirca, dilecti in Domino filii, vestris justis postulationibus concurrentes assensu, monasterium vestrum sub B. Petri et nostra protectione suscipimus et praesentis scripti patrocinio communimus. Inprimis siquidem statuentes ut ordo monasticus, qui ex mandato felicis memoriae papae Eugenii, praedecessoris nostri, per studium et providentiam venerabilis fratris nostri Eberhardi Bambergensis episcopi et dilecti filii nostri Adam abbatis de Ebrach in ipso monasterio dignoscitur institutus, perpetuis ibidem temporibus inviolabiliter observetur. Praeterea quaecunque bona idem monasterium inpraesentiarum juste et canonice possidet, aut in futurum rationabiliter, praestante Domino, poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat idem monasterium temere perturbare, aut ejus possessiones auferre, diminuere, vel aliquibus vexationibus fatigare, sed illibata omnia et integra conserventur vestris et vestrorum usibus profutura, salva nimirum dioecesani episcopi canonica justitia. Si quis autem hoc attentare praesumpserit, et secundo tertiove commonitus, nisi praesumptionem suam satisfactione congrua correxerit, potestatis honorisque sui dignitate careat reumque se judicio divino existere de perpetrata iniquitate cognoscat. Cunctis autem eidem loco sua jura servantibus, sit pax Domini nostri Salvatoris Jesu Christi, quatenus et hic fructum bonae actionis percipiant, et apud districtum judicem praemia aeternae vitae inveniant. Data territorio Tiburtino, V Idus Junii.
LXV.  Privilegium pro Hillino Trevirensi archiepiscopo.   (In territorio Tiburtino, Jul. 13.) [GUENTHER,  Cod. diplom. Rheno-Mosell.,  I, 358.]
Author: Adrianus IV

ADRIANUS episcopus, servus servorum Dei, venerabili fratri HILLINO, Treverensi archiepiscopo, ejusque successoribus canonice substituendis in perpetuum.

In eminenti apostolicae sedis specula, disponente Domino, constituti, fratres nostros episcopos fraterna debemus charitate diligere, et ecclesiis sibi a Deo commissis paterna sollicitudine providere. Eapropter, dilecte in Domino frater Hilline archiepiscope, devotionem tuam et sinceram fidelitatem Treverensis Ecclesiae erga beatum Petrum et nos ipsos attendentes jura et antiquas atque canonicas consuetudines, quae in ecclesia tua a longis retro temporibus esse noscuntur, tibi tuisque successoribus auctoritate apostolica roboramus, et praesentis scripti pagina communimus. Exitum videlicet in quarto anno per totum episcopatum tuum ad consecrationes ecclesiarum, confirmationes hominum, et correctiones excessuum secundum synodalem justitiam. Ad cujus laboris expensam totam decimam cum integritate eodem quarto anno, vel quartam partem annis singulis, juxta quod sacris est canonibus institutum, tam tibi quam successoribus tuis, similiter confirmamus. Praeterea interdicimus ut nullus archidiaconus ecclesiae tuae curam animarum in ecclesiis quae in tuo episcopatu consistunt alicui committere sine tuo consensu praesumat, sicut praedecessor noster sanctae recordationis papa Eugenius bonae memoriae praedecessori tuo Alberoni et tibi dignoscitur concessisse. Decernimus ergo ut nulli omnino hominum, etc. Datum in territorio Tiburtino per manum Rolandi, sanctae Romanae Ecclesiae presbyteri cardinalis et cancellarii, III Idus Julii, indictione III, Incarnationis vero Dominicae anno 1155, pontificatus vero domni Adriani papae IV anno primo.